Diari Oficial de la Generalitat Valenciana


Sumari del DOGV 4293, del 16-07-2002 (2002/7730)

ORDE de 5 de juliol de 2002, de la Conselleria de Benestar Social, per la qual es regulen i convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2002, com a continuïtat dels objectius definits en el Pla d'Igualtat d'Oportunitats del Govern Valencià (2001-2004).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4293

Data del DOGV
:   16-07-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/7730


Data del document
:   05-07-2002

Organisme emissor
:   Conselleria de Benestar Social

Tipus de document
:   Ordre

Correcció d'errades

 Descriptors 

:   * ajuda pública
    * guarda de xiquets
    * suport econòmic
    * treball femení

ORDE de 5 de juliol de 2002, de la Conselleria de Benestar Social, per la qual es regulen i convoquen ajudes dirigides a afavorir la conciliació entre la vida familiar i laboral, a través de l'atenció a la primera infància, per a l'exercici corresponent a l'any 2002, com a continuïtat dels objectius definits en el Pla d'Igualtat d'Oportunitats del Govern Valencià (2001-2004). [2002/X7730]
  
La Llei 39/1999, de 5 de novembre, per a promoure la conciliació de la vida familiar i laboral de les persones treballadores, desenvolupa diversos preceptes constitucionals, entre els quals es recull l'article 9.2 de la Constitució Espanyola que atribuïx als poders públics el deure de promoure les condicions perquè la igualtat de l'individu i dels grups en què s'integren siguen reals i efectives; i remoure els obstacles que impedisquen o dificulten la seua plenitud facilitant la participació de tots els ciutadans en la vida política, econòmica, cultural i social.
  
El Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social, desplegat per Orde de 8 de febrer 2001, atribuïx entre altres a la Direcció General de la Dona la funció d'elaborar, promoure i executar les mesures per a fer efectiu el principi d'igualtat de l'home i la dona en tots els àmbits de la vida política, econòmica, cultural, social i laboral de la Comunitat Valenciana.
  
El Pla d'Actuació del Govern de la Generalitat Valenciana per a la Igualtat d'Oportunitats entre Hòmens i Dones, 2001-2004, recull en un dels seus objectius proporcionar servicis d'assistència i atenció als fills de dones treballadores, garantint l'atenció, benestar i educació dels xiquets menors de 3 anys, que permeta compatibilitzar la seua activitat laboral o professional amb les seues responsabilitats familiars.
  
D'altra banda, és necessari que l'atenció de la primera infància s'impartisca dins del compliment de la normativa vigent, per la qual cosa és objectiu fonamental d'esta convocatòria col·laborar financerament en l'adequació a la normativa prevista en la LOGSE dels centres l'objecte de la qual siga la conciliació de la vida familiar i laboral, i per tant d'incrementar la qualitat de les prestacions.
  
Per tot això, la Conselleria de Benestar Social convoca, en el marc de les lleis anteriorment citades, ajudes encaminades al desenvolupament de programes, servicis i centres, les beneficiàries de les quals seran les corporacions locals.
  
Per tot això,i fent ús de les facultats que em conferix l'article 47.11 del text refós de la Llei d'Hisenda Pública de la Generalitat Valenciana, i el Decret 138/2000, de 12 de setembre, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1
  
És objecte de la present orde regular i convocar ajudes dirigides a entitats locals titulars d'escoles infantils destinades a afavorir la conciliació entre la vida familiar i laboral, a través de l'atenció a la primera infància (0-3 anys) per a l'exercici 2002, com a continuïtat dels objectius definits en el Pla d'Igualtat d'Oportunitats del Govern Valencià (2001-2004).
  
Article 2
  
Aprovar les bases per les quals es regix esta convocatòria, que s'inclouen com a annex I de la present orde i el model de sol·licitud per a les esmentades ajudes que s'acompanyen com a annex II.
  
Article 3
  
El finançament de les ajudes convocades en la present Orde tindrà caràcter finalista i es durà a terme mitjançant aportacions econòmiques de la Generalitat Valenciana i del Ministeri de Treball i Assumptes Socials.
  
La dotació econòmica de les ajudes se sufragarà a càrrec del capítol IV del pressupost de despeses de la Generalitat Valenciana per a l'exercici econòmic 2002, a càrrec del programa 323.10, Línia de subvenció T2196, per un import d'un milió nou-cents dos mil cinc-cents deu euros amb setanta-huit cèntims (1.902.510,78 euros).
  
DISPOSICIONS FINALS
  
Primera
  
S'autoritza la directora general de la Dona i al secretari general de la Conselleria de Benestar Social perquè, en l'àmbit de les seues competències, adopten les mesures necessàries per al desplegament i aplicació d'esta orde.
  
Segona
  
La present orde entrarà en vigor el sendemà de la seua publicació en el Diari Oficial de la Generalitat Valenciana.
  
Tercera
  
Esta orde, que posa fi a la via administrativa, podrà ser recorreguda potestativament en reposició o bé directament es podrà interposar recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició haurà d'interposar-se davant del titular de la Conselleria de Benestar Social en el termini d'un mes a comptar des del sendemà de la seua publicació.
  
b) El recurs contenciós administratiu, haurà d'interposar-se davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, a comptar des del sendemà de la seua publicació.
  
València 5 de juliol 2002
  
El conseller de Benestar Social,
  
RAFAEL BLASCO CASTANY
  
ANNEX I
  
Bases de la Convocatòria
  
Primera. Objecte i àmbit
  
És objecte de la present convocatòria, la concessió d'ajudes destinades a finançar les despeses corrents de manteniment dels centres i/o projectes dirigits a afavorir la conciliació entre la vida familiar i laboral, a través de l'atenció a la primera infància (0-3 anys), per a l'exercici 2002, com a continuïtat dels objectius definits en Pla d'Igualtat d'Oportunitats del Govern Valencià (2001-2004)
  
L'import de les ajudes concedides, en cap cas, podrà excedir el 75% de la totalitat de llocs escolars de 0 a 3 anys dels centres beneficiaris.
  
Seran beneficiaris de les ajudes, les entitats locals titulars dels centres i/o projectes d'atenció a la primera infància (0-3 anys) dins de l'àmbit de la Comunitat Valenciana, que complisquen algun dels requisits següents:
  
- Que els servicis es creen en barris desfavorits socialment.
  
- Que contribuïsquen a l'assentament de la població d'àmbit rural.
  
- Que s'implanten en zones de fort creixement demogràfic.
  
Segona. Naturalesa de les ajudes
  
Les ajudes previstes en la present orde, tindran naturalesa jurídica de subvenció pública a càrrec de fons finalistes i aniran destinades al finançament dels centres i/o projectes que tinguen com a finalitat, la conciliació entre la vida familiar i laboral a través de l'atenció de la primera infància per a l'exercici 2002.
  
Tercera. Entitats beneficiàries
  
Podran sol·licitar estes ajudes les entitats locals de la Comunitat Valenciana que siguen titulars de centres d'educació infantil de 0 a 3 anys.
  
Els esmentats centres hauran d'estar en possessió de la corresponent autorització d'obertura i funcionament de la Conselleria de Cultura i Educació, com a centre de primer cicle d'educació infantil o bé els centres que hagueren sol·licitat la referida autorització, des de gener del 2001, n'hi haurà prou amb la presentació de fotocòpia compulsada d'esta.
  
Els centres d'atenció a la primera infància, que no hagen sigut subvencionats en anys anteriors, hauran de ser de nova creació, i/o millorar alguns dels servicis següents:
  
- Ampliació d'horari, tot adequant-lo a l'horari laboral.
  
- Ampliació del nombre de places.
  
Ampliació del grup d'edat fins a cobrir de 0-3 anys.
  
- Transformació de servicis temporals en permanents.
  
- Adequació a la LOGSE.
  
Queden expressament exclosos de les ajudes previstes en esta orde els conceptes següents:
  
- Les despeses la competència de les quals siga pròpia d'altres organismes públics.
  
- Els centres i/o projectes que s'ajusten a programes propis d'altres organismes, sense perjuí de la necessària col·laboració per al cas de matèries concurrents.
  
Quarta. Publicitat i difusió
  
Serà obligació de les entitats beneficiàries de les ajudes regulades en la present Orde, donar a conéixer de manera inequívoca que es tracta d'una acció subvencionada pel Ministeri de Treball i Assumptes Socials i la Generalitat Valenciana a través de la Conselleria de Benestar Social.
  
Incorporar en tot el material imprés, que es derive de les activitats objecte de l'esmentada Orde, els logotips del Ministeri de Treball i Assumptes Socials de la Generalitat Valenciana i del Pla d'Igualtat d'Oportunitats entre Hòmens i Dones 2001-2004.
  
Cinquena. Presentació de sol·licituds, documentació i termini
  
La sol·licitud s'omplirà d'acord amb el model que se adjunta a la present orde com a annex II.
  
Les sol·licituds podran ser presentades, preferentment, en les seus de les direccions territorials de la Conselleria de Benestar Social a València, Castelló i Alacant, o per qualsevol dels mitjans establits en l'article 38.4 de la Llei de Règim Jurídic de les Administracions Públiques i Procediment Administratiu Comú.
  
Haurà de presentar-se una sol·licitud diferent per a cada u dels centres i/o projectes d'atenció a la primera infància, firmada pel president de l'entitat local corresponent i acompanyada de la documentació següent:
  
- Autorització de la Conselleria de Cultura i Educació com a centre de primer cicle d'educació infantil i serà requisit suficient tindre sol·licitada l'esmentada autorització, en el cas dels centres que ho hagen sol·licitat, a partir de gener del 2001.
  
- Certificat de l'acord del ple de l'entitat local o de la Comissió de Govern, en què conste la sol·licitud d'ajuda que es pretén obtindre, així com el compromís de l'entitat local de sotmetre's a les actuacions de comprovació que puga efectuar la Conselleria de Benestar Social a través de la Direcció General de la Dona i, a les de control financer que corresponen a la Intervenció General en relació amb l'ajuda concedida.
  
- Certificat de la Intervenció Municipal en què conste la partida pressupostària, per al manteniment del Centre infantil, que figure en els pressuposts de l'entitat local per a l'exercici 2002.
  
- Dades de domiciliació bancària, segons model que s'adjunta a la present Orde.
  
El termini de presentació de sol·licituds serà de 15 dies hàbils comptats a partir del sendemà de la publicació de la present orde en el Diari Oficial de la Generalitat Valenciana.
  
Quan la sol·licitud no reunisca els requisits exigits, o no s'acompanye la documentació que d'acord amb esta orde resulte exigible, es notificarà a l'entitat interessada la causa que impedix la continuació del procediment, i se li requerirà perquè en el termini de 10 dies esmene la falta o acompanye els documents preceptius, amb indicació que, si així no ho fera, se li tindrà per desistit de la seua petició, d'acord amb el que establix l'article 71 de la Llei de Règim Jurídic de les Administracions Públiques.
  
Sisena. Valoració de les sol·licituds
  
Tindran caràcter prioritari els centres i/o projectes d'atenció a la primera infància, subvencionats en exercicis anteriors, per als quals se sol·licita continuïtat pel seu interés social.
  
La quantia que s'assigne a cada u dels centres i/o projectes prevists en este capítol, tindrà en compte els factors següents:
  
- El nombre de llocs escolars.
  
- Les necessitats objectives del municipi originades per la seua problemàtica social.
  
- El nivell d'execució del gasto de la quantitat total subvencionada així com memòria valorativa dels resultats obtinguts en l'exercici de 2001 i anteriors.
  
- Període i horari de funcionament dels centres i/o projectes.
  
Seté. Import de les ajudes
  
L'import total es calcularà pel nombre de dies que romanga en funcionament el centre d'educació infantil durant l'any. El citat còmput en cap cas serà superior a 220 dies any.
  
El mòdul ha d'entendre's com a màxim; i quedarà establit en un import de 14 euros, lloc escolar/dia.
  
L'import de les ajudes, en cap cas excedirà del 75% de la totalitat de llocs escolars d'entre zero a tres anys dels centres beneficiaris.
  
Huitena. Comissió de Valoració
  
Es constituirà una Comissió de Valoració, formada pels membres següents:
  
- La cap de Servici de Programes de la Direcció General de la Dona o persona en qui delegue.
  
- La cap de Secció del Servici de Programes de la Direcció General de la Dona o persona en qui delegue.
  
- La cap de Secció de Coordinació Administrativa de la Direcció General de la Dona.
  
- Les coordinadores de la Direcció General de la Dona en les seus d'Alacant i de Castelló.
  
- Un/a tècnic/a de la Direcció Territorial de Benestar Social de València..
  
- Un/a tècnic/a de la Secretaria General de la Conselleria de Benestar Social.
  
Novena. Resolució
  
La Comissió d'Avaluació establida en la base huitena de la present Orde, elevarà proposta motivada de resolució a la directora general, atenent als criteris de valoració de la base sisena, qui resoldrà per delegació del conseller de Benestar Social prevista en la Resolució de 30.01.01, sobre delegació de competències en determinats òrgans de la Conselleria de Benestar Social (DOGV núm. 3936 de 09.02.01), modificada per Resolucions de 16 de febrer i 14 de maig del 2002.
  
El termini màxim per a resoldre i notificar la resolució procedent, serà de dos mesos a comptar des de la finalització del termini de presentació de sol·licituds.
  
Transcorregut l'esmentat termini sense que haguera notificat resolució expressa, les entitats interessades que hagueren comparegut podran entendre desestimades les seues pretensions per silenci administratiu d'acord amb el que establix l'article 44 de la Llei 30/92 de 26 de novembre de Règim Jurídic de les Administracions Públiques i Procediment Administratiu Comú, modificada per llei 4/1999 de 13 de gener. I això sense perjuí de l'obligació legal de resoldre sobre la petició formulada.
  
Les resolucions es notificaran a les entitats interessades en els termes prevists en l'art.58 de la Llei 30/1992 de 26 de novembre de Règim Jurídic de les Administracions Públiques i del Procediment Administratiu Comú i, en esta, s'indicarà la denominació i quantia de l'activitat subvencionada, determinant, si és procedent, les obligacions accessòries a què ha de supeditar-se l'entitat beneficiària.
  
L'import de l'ajuda concedida, en cap cas podrà ser de tal quantia que, aïlladament o en concurrència amb altres subvencions o ajudes provinents d'altres administracions o d'altres ens públics o privats, tant nacionals com internacionals, supere el cost de l'activitat que ha de desenvolupar l'entitat beneficiària de la subvenció..
  
Tota alteració de les condicions tingudes en compte per a la concessió de la subvenció podrà donar lloc a la modificació de la resolució inicial.
  
Podrà ser motiu de denegació de les ajudes previstes en la present orde la incorrecta o la nul·la justificació de les quantitats percebudes en concepte d'ajudes atorgades per l'administració de la Generalitat Valenciana en l'exercici anterior, així com no reintegrar les quantitats indegudament percebudes corresponents a aquelles subvencions. En tot cas, perquè corresponga la citada denegació serà necessari que, prèviament, qualsevol de dites circumstàncies haja sigut constatada i declarada per l'administració, mitjançant resolució expressa motivada, dictada en un procediment amb audiència i notificació a l'interessat.
  
Deu. Obligacions de les entitats beneficiàries
  
Les entitats subvencionades hauran de complir les obligacions següents:
  
1. Comunicar a la Direcció General de la Dona l'obtenció d'ajudes per a la mateixa finalitat, procedent de qualsevol administració pública o ens públic i privat nacionals i internacionals. L'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
2. No alterar la finalitat per a la qual se sol·licita les ajudes.
  
3. No modificar el pressupost que l'entitat sol·licitant ha designat a este fi.
  
4. Justificar les ajudes concedides en el termini màxim establit en la present orde i la resta de normes d'aplicació.
  
5. Presentar en la Direcció Territorial corresponent, abans del 28 de febrer de l'exercici següent, una memòria de desenvolupament dels centres i/o projectes subvencionats.
  
6. Sotmetre's al control financer de la Intervenció General de la Generalitat Valenciana i del Tribunal de Comptes.
  
7. Omplir, els models que el Ministeri de Treball i Assumptes Socials exigix com a requisit en la tramitació del corresponent Conveni de Col·laboració, podent ser motiu de revocació de l'ajuda no remetre'ls en temps i forma.
  
8. Complir totes les obligacions que es troben previstes per al règim de subvencions i ajudes públiques, que li siguen aplicables a la present orde, d'acord amb el que disposa el Decret Legislatiu de 26 de Juny de 1991 pel qual s'aprova el text refós de la Llei d'Hisenda Pública de la Generalitat Valenciana, i la resta de legislació concordant i d'aplicació.
  
En tot moment la Direcció General de la Dona, podrà demanar la informació necessària per a elaborar els seus informes de seguiment.
  
Onze. Justificació i pagament de les ajudes
  
Una vegada concedida la subvenció als sol·licitants i, d'acord amb la normativa vigent per a l'exercici 2002, el règim de pagaments de les ajudes s'efectuarà segons l'article 33, punt 1, apartat d) de la Llei 10/2001, de 27 de desembre, de Pressuposts de la Generalitat Valenciana per a l'exercici 2002(DOGV núm. 4158, de 31.12.2001), que establix els supòsits d'excepció al règim general de lliuraments per a les ajudes per a centres i guarderies infantils 0-3 anys.
  
A l'efecte podran fer-se efectives mitjançant el pagament fraccionat de la quantia total de la subvenció concedida, per trimestres anticipats, tot efectuant-se el lliurament corresponent al tercer trimestre prèvia justificació de la suma anticipada en el primer trimestre, i el lliurament corresponent al quart trimestre, prèvia justificació de la totalitat del gasto objecte de la subvenció corresponent als tres primers trimestres, procedint-se a les regularitzacions que corresponguen, segons les justificacions presentades. A estos efectes, els beneficiaris hauran d'aportar els justificants de gasto corresponents a cada trimestre en el mes natural següent a la seua finalització.
  
En el cas que les entitats beneficiàries reberen ajudes d'altres organismes per a la mateixa finalitat, no podran presentar justificants, relatius a despeses ja justificades a càrrec de convocatòries d'altres organismes públics o privats nacionals i internacionals.
  
En finalitzar l'exercici econòmic haurà de presentar-se en la Direcció General de la Dona, un informe, preceptiu al pagament final, de l'Alcalde o President de l'entitat local corresponent, on s'especifique que s'han complit tots els requisits i condicions que determinen la concessió de la subvenció. Així mateix s'haurà d'adjuntar relació d'alumnes atesos en finalitzar l'any, tot actualitzant les dades presentades en el model que a l'efecte s'adjunta en la sol·licitud.
  
La Conselleria de Benestar Social no assumirà obligacions que es deriven de la relació laboral o de qualsevol altra naturalesa amb el personal que preste els seus servicis amb les entitats beneficiàries, així com la derivada de qualsevol relació amb tercers, sent els seus titulars els que responguen amb caràcter exclusiu.
  
De la mateixa manera, la concessió d'una subvenció, a l'empara d'esta orde, no comportarà cap obligació per part d'esta Conselleria de Benestar Social respecte de les subvencions d'exercicis posteriors.
  
Dotze. Minoració o desistiment sense efectes de la resolució de concessió
  
L'alteració d'alguna de les característiques no essencials del projecte aprovat, l'incompliment d'algunes condicions establides en la resolució, la falta de justificació de la totalitat de les despeses subvencionades i la concessió, amb posterioritat a la presentació de la sol·licitud, d'altres ajudes públiques o privades nacionals o internacionals, que en el seu conjunt superen el cost de l'activitat que ha de desenvolupar l'entitat beneficiària, podrà donar lloc a la minoració de la subvenció concedida.
  
L'incompliment per l'entitat beneficiària de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació, per l'òrgan competent per a la concessió de les ajudes del corresponent procediment, que podrà finalitzar, si és procedent, amb el desistiment sense efectes de la subvenció i l'obligació de reintegrar les quantitats indegudament percebudes i l'interés de demora, des del moment del pagament de la subvenció.
  
En la tramitació del procediment es garantirà, en tot cas, el dret de l'interessat a l'audiència.
  
El termini màxim per a resoldre i notificar la resolució procedent, serà de sis mesos des del moment en què s'incoe l'expedient de revocació o minoració, i si és procedent, reintegrament, una vegada transcorregut el referit termini sense notificar-se la resolució expressa suposarà la caducitat del procediment, però no de la prescripció de les accions.